CELEX: 
Language: da
Date: 2013-07-12 00:00:00
Title: KOMMISSIONENS DELEGEREDE FORORDNING (EU) Nr. …/.. om ændring af Europa-Parlamentets og Rådets forordning (EU) nr. 648/2012 om OTC-derivater, centrale modparter og transaktionsregistre for så vidt angår oversigten over undtagne enheder

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Forordning (EU) nr. 648/2012 om OTC-derivater, centrale modparter og transaktionsregistre (EMIR) blev vedtaget den 4. juli 2012 og trådte i kraft den 16. august 2012.
            
            
               Europæiske centralbanker og offentlige organer i Unionen, der har ansvar for forvaltningen af den offentlige gæld, eller som deltager heri, er ikke omfattet af EMIR.
            
            
               Europa-Kommissionen er ved artikel 1, stk. 6, i EMIR tillagt beføjelse til at vedtage delegerede retsakter i overensstemmelse med artikel 82 for at ændre oversigten over enheder, som EMIR ikke finder anvendelse på.
            
            
               Som krævet i henhold til artikel 1, stk. 6, i EMIR har Europa-Kommissionen vurderet behandlingen af centralbanker og offentlige organer, der deltager i forvaltningen af den offentlige gæld, i de vigtigste tredjelande med hensyn til volumen af aftaler, der handles i dem. Denne analyse forelægges i en rapport til Europa-Parlamentet og Rådet, der ledsager denne delegerede retsakt. Det konkluderes i rapporten, at under de nuværende omstændigheder bør centralbanker og offentlige organer, der har ansvar for forvaltningen af den offentlige gæld, eller som deltager heri, fra Japan og USA tilføjes til listen over enheder, der ikke er omfattet af EMIR.
            
            
               2.HØRINGER FORUD FOR RETSAKTENS VEDTAGELSE
            
            
               I henhold til artikel 1, stk. 6, i EMIR skal Kommissionen vurdere den internationale behandling af centralbanker og offentlige organer, der deltager i forvaltningen af den offentlige gæld, og det præciseres, at der skal foretages "en sammenlignende analyse af behandlingen af disse organer og centralbanker inden for de retlige rammer i et betydeligt antal tredjelande, herunder mindst de tre vigtigste jurisdiktioner med hensyn til volumen af aftaler, der handles i dem, og risikostyringsstandarderne for derivattransaktioner, der indgås af disse organer og centralbanker i disse jurisdiktioner".
            
            
               Kommissionen har anvendt detaljerede statistikker fra Den Internationale Betalingsbank (BIS) for at udvælge de jurisdiktioner, der skal analyseres. Det fremgår af de anvendte data, at de tre vigtigste jurisdiktioner med hensyn til volumen af aftaler, der handles i dem, er USA, Japan og Schweiz. For at medtage et større antal tredjelande i den sammenlignende analyse har Kommissionen også analyseret lovgivningsrammen for OTC-derivatmarkeder i Australien, Canada og Hongkong, som er de tre næstvigtigste jurisdiktioner med hensyn til volumen af aftaler, der handles i dem.
            
            
               Kommissionens tjenestegrene har konsulteret disse seks jurisdiktioner for at indhente oplysninger om deres relevante retlige rammer for OTC-derivattransaktioner, der gælder for centralbanker og offentlige organer, der har ansvar for forvaltningen af den offentlige gæld, eller som deltager heri.
            
            
               Kommissionens tjenestegrene har også konsulteret Den Europæiske Værdipapir- og Markedstilsynsmyndighed (ESMA) og Den Europæiske Centralbank.
            
            
               3.JURIDISKE ASPEKTER AF DEN DELEGEREDE RETSAKT
            
            
               I artikel 1 anføres det, hvilke ændringer der skal foretages af forordning (EU) nr. 648/2012.
            
            
               Artikel 2 foreskriver, at forordningen træder i kraft på tyvendedagen efter offentliggørelsen i Den Europæiske Unions Tidende.
            
            
               KOMMISSIONENS DELEGEREDE FORORDNING (EU) Nr. …/..
            
            
               af 12.7.2013
            
            
               om ændring af Europa-Parlamentets og Rådets forordning (EU) nr. 648/2012 om OTC-derivater, centrale modparter og transaktionsregistre for så vidt angår oversigten over undtagne enheder
            
            
               (EØS-relevant tekst)
            
            
               EUROPA-KOMMISSIONEN HAR —
            
         
         
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 648/2012 af 4. juli 2012 om OTC-derivater, centrale modparter og transaktionsregistre
                  1
               , særlig artikel 1, stk. 6, og
            
            
               ud fra følgende betragtninger:
            
            
               (1)Kommissionen har vurderet den internationale behandling af offentlige organer, der har ansvar for forvaltningen af den offentlige gæld, eller som deltager heri, og centralbanker og forelagt sine konklusioner for Europa-Parlamentet og Rådet
                  2
               . Kommissionen har navnlig foretaget en sammenlignende analyse af behandlingen af disse offentlige organer og centralbanker inden for de retlige rammer i et betydeligt antal tredjelande samt af risikostyringsstandarderne for derivattransaktioner, der indgås af disse organer og centralbanker i disse jurisdiktioner.
            
            
               (2)På grundlag af analysen har Kommissionen konkluderet, at centralbanker og offentlige organer, der har ansvar for forvaltningen af den offentlige gæld, eller som deltager heri, bør undtages fra clearing- og indberetningsforpligtelsen vedrørende OTC-derivater som følge af de bestemmelser om OTC-derivater, der er indført i Japan og USA.
            
            
               (3)Tilføjelsen af centralbanker og offentlige organer, der har ansvar for forvaltningen af den offentlige gæld, eller som deltager heri, fra Japan og fra USA til oversigten over undtagne enheder som omhandlet i forordning (EU) nr. 648/2012 har til formål at fremme neutrale markedsvilkår ved gennemførelsen af OTC-derivatreformer med hensyn til transaktioner med centralbanker i disse jurisdiktioner og at bidrage til øget sammenhæng og konsekvens på internationalt plan.
            
            
               (4)Både varetagelsen af pengepolitiske forpligtelser og forvaltningen af statsgæld har konsekvenser for velfungerende rentemarkeder og bør koordineres for at sikre, at disse to funktioner udføres effektivt. Da anvendelsesområdet for forordning (EU) nr. 648/2012 ikke omfatter centralbanker og andre offentlige organer i Unionen, der forvalter den offentlige gæld, for at undgå at begrænse deres muligheder for at varetage deres opgaver af samfundsmæssig interesse, ville anvendelse af forskellige bestemmelser på sådanne funktioner, når de udføres af enheder fra tredjelande, skade deres effektivitet. For at sikre, at tredjelandes centralbanker og andre offentlige organer, der har ansvar for forvaltningen af den offentlige gæld, eller som deltager heri, fortsat kan varetage deres opgaver på passende vis, bør tredjelandes offentlige organer, der har ansvar for forvaltningen af den offentlige gæld, eller som deltager heri, også være undtaget fra forordning (EU) nr. 648/2012 –
            
            
               VEDTAGET DENNE FORORDNING:
            
            
               Artikel 1
            
            
               I artikel 1, stk. 4, i forordning (EU) nr. 648/2012 tilføjes som litra c):
            
            
               "c)
                     centralbanker og offentlige organer, der har ansvar for forvaltningen af den offentlige gæld, eller som deltager heri, i følgende lande:
            
            
               i)Japan
            
            
               ii)USA."
            
            
               Artikel 2
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 12.7.2013.
            
            
               
                     På Kommissionens vegne
               
               
                     Formand
                     José Manuel BARROSO
               
            
         
         
            
                  
                     (1)
                  
                        EUT L 201 af 27.7.2012, s. 1.
               
               
                  
                     (2)
                  
                        COM(2013) 158 final.